Die Rebellie van Lafras Verwey kom na die silwerskerm - Afrikaanse Films
Die Rebellie van Lafras Verwey kom na die silwerskerm
Met vergunning van LééF Tydskrif – Fotograaf: Lien Botha
Katinka Heyns is bekend in radio-, televisie-, film- en teaterkringe, as aktrise en regisseur en is al met verskeie toekennings bekroon, waaronder die internasionale Crystal-toekenning vir Vroue in Rolprente, tien M-Net Vita-toekennings, die Rapport City Press Vrou van die Jaar-toekenning, die Ere-Kanseliersmedalje van die Tswane Universiteit van Tegnologie, 'n FAK-erepenning en 'n SAFTA-prys vir lewenslange bydrae tot die bedryf. Sy is ook die eerste vrou wat in die Nasionale Rolprent- en Televisiestigting se Hall of Fameopgeneem is en deur die Departement van Kuns en Kultuur as raadslid van die Nasionale Rolprent- en Videostigting aangestel is.
As verhoog- en rolprentaktrise, het sy al saam met die room van Afrikaanse kunstenaars opgetree, met hoofrolle in verskeie flieks soos Pappalap, Jannie Totsiens, Eendag op 'n Reëndag en Babbelkous en Bruidegom saam met Tobie Cronjé. In 1987 maak sy haar debuut as rolprentregisseur en –vervaardiger, waarna 'n rits suksesvolle films soos Fiela se Kind, Die Storie van Klara Viljee en Paljas, volg. Laasgenoemde was ook die eerste Suid-Afrikaanse rolprent wat aanvaar is vir 'n Oscar-benoeming. Haar mees onlangse film, Die Wonderwerker, is ook met lof ontvang. Haar D Phil (ere-doktorsgraad – TUKS) en onlangse erepenning van die Akademie van Wetenskap- en Kuns, gee erkenning aan haar oorkoepelende bydrae tot die bedryf.
Die Rebellie van Lafaras Verwey sal op 9 Maart 2017 by die Woordfees in die Kaap bekendgestel word. Bekendes soos, Neels van Jaarsveld, Chantell Phillipus, Cobus Visser, Lionel Newton en Albert Pretorius het ook rolle in dié fliek.
Die Rebellie van Lafaras Verwey word op 7 April 2017, landswyd, deur Ster-Kinekor Entertainment uitgereik word.